**Ελίνα Κουντούρη, Διευθύντρια ΝΕΟΝ**

**Ομιλία στην έκθεση Portals – Τετάρτη 20 Οκτωβρίου 2021**

**Διάσκεψη των Προέδρων Κοινοβουλίων των κρατών-μελών του Συμβουλίου της Ευρώπης**

Είναι μεγάλη χαρά και τιμή να σας καλωσορίσω στο πρώην Δημόσιο Καπνεργοστάσιο και να παρουσιάσω τη διεθνή έκθεση Portals / Πύλη, όπου συμμετέχουν 59 καλλιτέχνες από 27 χώρες.

Το πολιτιστικό πρόγραμμα του ΝΕΟΝ, σε συνεργασία με τη Βουλή των Ελλήνων, έχει σκοπό να αναδείξει πώς αυτή η συγκεκριμένη στιγμή στην ιστορία μας οδηγεί μέσα από μία «πύλη». Όταν περάσουμε από την άλλη πλευρά, θα χρειαστεί να επαναβεβαιώσουμε -για το καλό των επόμενων γενεών- τη δέσμευσή μας σε συγκεκριμένες αξίες: το κράτος δικαίου, τα ανθρώπινα δικαιώματα, τη δημοκρατία. Η παγκόσμια κλίμακα των προκλήσεων και των συνεπειών της πανδημίας καθιστά αυτήν την επιβεβαίωση επιτακτική.

Το θέμα της έκθεσης αντλεί έμπνευση από ένα άρθρο της συγγραφέως και νομπελίστα Arundhati Roy, στους Financial Times στις 3 Απριλίου 2020. Ανέδειξε την κοινή μας εμπειρία, καθώς η πανδημία απλώνεται σε όλο τον πλανήτη. «Ό,τι κι αν είναι, ο κορονοϊός έχει κάνει τους ισχυρούς να γονατίσουν και έχει επιφέρει στον κόσμο μια ακινησία χωρίς προηγούμενο. Τα μυαλά μας ακόμη πηγαίνουν μπρος πίσω, λαχταρούν μια επιστροφή στην “κανονικότητα”, προσπαθούν να συρράψουν το μέλλον μας με το παρελθόν μας και αρνούνται να παραδεχθούν το ρήγμα. Όμως το ρήγμα υπάρχει...Τίποτε δεν θα μπορούσε να είναι χειρότερο από μια επιστροφή στην κανονικότητα… Η πανδημία είναι μια πύλη, ένα σημείο μετάβασης από έναν κόσμο σε έναν άλλο».

Η ιδέα της Arundhati Roy για την πύλη – και το πώς διαπραγματευόμαστε την μετάβασή μας μέσα από αυτήν – είναι η έμπνευση για αυτή την έκθεση. «Μπορούμε να επιλέξουμε να την περάσουμε», προτείνει, «σέρνοντας πίσω μας τα κουφάρια από τις προκαταλήψεις και το μίσος μας, την πλεονεξία μας, τις τράπεζες δεδομένων και τις νεκρές ιδέες μας, τα νεκρά ποτάμια και τους μολυσμένους ουρανούς μας. Ή μπορούμε να τη διαβούμε ανάλαφρα, με λίγες αποσκευές, έτοιμοι να φανταστούμε έναν άλλο κόσμο».

Οι πολιτικές και κοινωνικές επιπτώσεις της πανδημίας απαιτούν την ενεργή συμμετοχή των πολιτών∙ για τους περισσότερους από μας, δεν αποτελεί πλέον επιλογή το να παραμείνουμε παθητικοί θεατές της αλλαγής. Ο κόσμος έχει αρχίσει να αναζητά απαντήσεις για την αναμόρφωση της κοινωνίας, της οικονομίας, της ηθικής της πολιτικής.

Τι είναι φυσιολογικό; Ποια θα έπρεπε να είναι η νέα κανονικότητα; Ποιες είναι οι αξίες που θα το ορίσουν; Ποια είναι τα νέα όρια; Πώς μπορούμε να αποκαταστήσουμε την εμπιστοσύνη; Πώς μπορούμε να διαπραγματευτούμε τον χώρο μας προς και μέσω μιας πύλης για την άλλη πλευρά;

Με την έκθεση Portals / Πύλη, το πρόσφατα ανακαινισμένο πρώην Δημόσιο Καπνεργοστάσιο γίνεται ένας μη ιεραρχικός χώρος, ένας χώρος ενότητας, όπου οι κοινωνικές και πολιτικές στρατηγικές αναθεωρούνται και αναδιαρθρώνονται. Καλλιτέχνες από διαφορετικές ηπείρους και ποικίλα πολιτιστικά υπόβαθρα συναντιούνται και οικοδομούν μια κοινότητα ιδεών. Τα έργα τους γίνονται μάρτυρες και φορείς προετοιμασίας μιας πιθανής νέας κανονικότητας, μιας ιστορίας που αξιώνει να ακουστεί.